google/wiki40b huggingface dataset:
Kåre André Nilsen

Kåre André Nilsen var formann for Norges Kommunistiske Parti mellom 1987 og 1991. Denne perioden falt sammen med sammenbruddet i Sovjetunionen og Øst-Europa, og var en periode der partiets aktiviteter også falt kraftig sammen. Under Nilsens ledelse gikk NKP også inn i listesamarbeidet Fylkeslistene for miljø og solidaritet i 1989.
Nilsen meldte senere overgang til Senterpartiet og har blant annet vært nestleder i Oslo Senterparti og varamedlem til partiets representantskap. Han er også varamedlem til styret for Fritt Norden.
Papuana fortepunctata

Utseende

En middelsstor (ca. 25-35 millimeter), avlang, blankt rødbrun til svart hornbille. Hannen har et nokså kort horn i pannen og pronotum er betydelig uthulet, med en liten knøl øverst i uthulingen. Pronotum er for det meste blankt, men med felter av nettmasket mikroskulptur på sidene. Dekkvingene har tydelige punktrader som hos denne arten består av nokså grove punkter. Hunnen mangler hornet i pannen, pronotum er jevnt rundet uten påfallende mikroskulptur og med meget fin punktering.

Levevis

Larvene lever i jorda der de spiser råtnende plantemateriale. De voksne billene kan gjøre en del skade, særlig på taro, men også på andre rotfrukter som søtpoteter, ved at de ganger ganger i røttene. I tillegg til selve gnagskadene forårsaker der dermed også betydelige råteskader. Dette er et stort problem siden taro er en svært viktig avling i de aktuelle områdene.

Utbredelse

Arten er utbredt på Ny-Guinea.
Khadija bint Khuwaylid

Khadīja bint Khuwaylid (خديجة بنت خويلد DIN: Ḫadīǧa bint Ḫuwaylid, ca. 555-619 e.Kr) var profeten Muḥammeds første og eneste kone mens hun var i live. Hun var en rik kjøpmannsenke og selvstendig handelsdrivende i byen Mekka og medlem av Quraysh-stammen. Khadīja ansatte først Muḥammed for å administrere karavanehandelsvirksomheten hennes, før hun senere foreslo giftemål, noe Muhammed aksepterte.
Khadīja støttet og oppmuntret Muḥammed da han begynte å motta profetiske budskap. Muslimer regner henne derfor som den første personen som anerkjente Muhammeds profetiske budskap, og både for dette og for hennes gode egenskaper har hun blitt lovpriset i den islamske tradisjonen.
Islamske lærde er uenige om hvor mange barn Khadīja fikk, og hvem hun fikk med Muḥammed. Fra ḥadīth er fire døtre kjent; Fatimah, Ruqayyah, Umm Kulthum og Zainab, samt en sønn som døde i barnealder. Enkelte sjiamuslimer tror Khadīja kun fikk Fatimah med Muḥammed, og at de tre andre døtrene enten stammet fra tidligere ekteskap eller fra adopsjon.
Ottestad

Rekreasjon og fritid

I 2006 åpnet Atlungstad Golf  med en 18-hulls bane. Ottestad Idrettslag holder til på Ottestad Idrettspark. A-laget i fotball lå i 2014 i 3. divisjon. I 2008 ble en ny kunstgressbane åpnet i friområdet ved HIAS. Ottestadstien er en 15 km lang tursti rundt Ottestad. Ottestad har to musikkorps, henholdsvis  Ottestad Skolekorps og voksenkorpset Ottestad Brass.

Etternavn

Navnet Ottestad brukes som etternavn i Norge av 169 personer. Navnet stammer fra personer som bodde på gårdene Ottestad i Stange og Veøy.
Sd.Kfz. 11

Sd.Kfz. 11 (tysk; Sonderkraftfahrzeug eller spesialmotorisert kjøretøy) var et tysk halvbeltekjøretøy som så utbredt bruk under andre verdenskrig. Hovedrollen til kjøretøyet var å frakte mellomstore kanoner som rangerte fra 3,7 cm FlaK 43 luftvern helt opp til 10,5 cm artilleri-kanoner. Den kunne i tillegg frakte opp til åtte soldater sammen med en tilhenger eller kanon.
Den grunnleggende konstruksjonen for alle tyske halvbeltekjøretøy ble utviklet under Weimar-æraen av Reichswehrs Militære automobile departement, men endelige design og testing ble oppdrettet til kommersielle firmaer med at produksjonen ville bli delt av flere selskaper. Borgward ble valgt for å utvikle den nest minste av de tyske halvbeltekjøretøyene og bygget en rekke prototyper mellom 1934 og 1937. Imidlertid ble utviklingen tatt over i 1938 av Hanomag som utformet hovedproduksjonsversjonen H kl 6.
Zhangjiakou kullkraftverk

Zhangjiakou kullkraftverk er et kullkraftverk i byen Zhangjiakou i provinsen Hebei, i det nordlige Kina. Det har en installert produksjonskapasitet på 2 400 MW fordelt på 8 like store generatorer á 300 MW hver. Kraften selges til kraftnettet i Beijing-Tianjin-Tangshan.
Anlegget stod ferdig i 1991–1995 og utvidet med to enheter i 2000 og den siste enheten i 2001. Operatør er energiselskapet Datang International Power Generation Co Ltd, som eier 100% av aksjene i anlegget.
Húsavík (Færøyene)

Historie

Húsavík er en gammel bygd, sannsynligvis fra landnåmstiden, og er første gang nevnt skriftlig i Hundebrevet fra slutten av 1300-tallet. Den er fra gammelt av delt i to grender. I midten av bygda ligger en ruin som sies å være rester av en gård oppført av Hústrúin eller Húsfrúgvin. Hun påstås å ha vært en ordentlig og bestemt dame som levde på 1300-tallet. Hun eide all mark i Húsavík, og hadde til og med eiendom i Norge. Legenden sier også at hun begravde to bekjente levende i området.
Húsavíksbrevene fra 1400-tallet ligger i dag oppbevart hos Københavns Universitet.
Húsavíkar kirkja ble oppført og innviet i 1863.
Arnstad vestre

Arnstad vestre (gnr. 40/1) er en gård i Arnstadåsen på Skatval i Stjørdal kommune. Eiendommen er på 335 dekar, hvorav 135 er dyrket mark. Melkeproduksjonen på gården opphørte i 1973, og jorda blir bortforpaktet til Myhr vestre (gnr. 39/1) og Arnstad østre (gnr. 40/2). Opprinnelig mastu ble ombygd/restaurert til kårbolig i 1972, mens en gjennomgående vindusutskiftning ble gjennomført på hovedbygningen i 1986. Denne ble så fullrestaurert i 1991. Gården er kjent for å være hjemsted til Arnstad-slekten, en slekt bestående av flere prominente Senterparti-politikere fra mellomkrigstiden og frem til i dag.

Brukere

Første nevnte bruker er Peder Olsen Arnstad (død 1809) som bygslet halve gården i 1756. Han kjøpte den i 1762. J.M. Schultz tok igjen gården på odel året etter, men solgte den til Peder O. Arnstads sønn, Peder P. Arnstad, i 1769. Hans tippoldebarn, Peder Arnstad, drev senere gården, og fikk blant andre sønnene Per Magnar Arnstad, Ola Arnstad og Arne Arnstad. Arnes to døtre, Eli Arnstad og Marit Arnstad, har begge vært fremtredende politikere og næringslivsledere. Eli Arnstad har overtatt gården. Olas datter Ellen Arnstad er forlagsredaktør i Allergruppen og har vært sjefredaktør i bladet Henne siden starten i 1994.
Krigsfilm

Drama

Krigsfilmer har også en del subsjangre som f.eks. «drama-krigsfilm», der dramaaspektet er mere vektlagt enn mer «rene» krigsfilmer. Av naturlige årsaker er dramasjangeren til en viss grad alltid til stede i krigsfilmer, men i drama-krigsfilmer har elementer som mellommenneskelige forhold og den menneskelige psyke en større plass enn i mer ordinære krigsfilmer. Enkelte av dem er mer dramafilmer enn krigsfilmer. Et kjennetegn ved denne subsjangeren er at filmskaperen vektlegger de psykologiske og sosiale virkningene av krig. 
Av kjente filmer som kan defineres som drama-krigsfilmer kan en nevne de tyske filmene Ubåten (Das Boot) fra 1981 og Der Untergang fra 2004. Av kjente amerikanske kan en nevne Hjortejegeren (1978), Black Hawk Down (2001), Braveheart (1995), Brev fra Iwo Jima (2006), Platoon (1986), Broen over Kwai (1957) og Redd Menig Ryan (1998). Den tyske Blikktrommen (1979) og den amerikanske Schindlers liste (1993) kan kategoriseres som ren dramafilm da krigen bare er et bakteppe.

Action

En annen subsjanger er «action-krigsfilm». Her er dramaaspektet skjøvet i bakgrunnen til fordel for spenning, fartsfylte og handlingsmettede scener av ulik art. Denne subsjangeren kan i stor grad betraktes som actionfilm da den ofte bruker krig som et handlingsmessig virkemiddel. 
Typiske eksmpler på denne subsjangeren er de amerikanske 12 fortapte menn (1967), Kellys helter (1970), Rambo - First Blood II (1985) og Missing in Action (1984) (Missing in Acion og Rambo 2 defineres ofte som rene actionfilmer).

Krim/Thriller

En tredje subkategori er krigsfilmer som har sterke innslag av krim og thriller. Slike filmer er ofte basert på bøker av kjente krimforfattere som blant annet Alistair MacLean og Jack Higgins. Sentrale elementer i slike filmer er vanligvis etterretning, spionasje og komplotter. Krimhistorien bruker en krig som utgangspunkt for sin handling. 
Typiske eksempler på denne sjangeren er Ørneredet (1968) og Kanonene på Navarone (1961).

Satire

Krigsfilmer av den mer satiriske typen er mindre markant, men en kan nevne Catch-22 fra 1970.

Kategorisering

Det kan ofte være vanskelig å definere «rene» krigsfilmer siden andre sjangere ofte har et visst nærvær. Noen eksempler på ordinære krigsfilmer kan være Ardennerslaget (1968), Gå - fortell Sparta om vår død (1978), Slaget om Midway (1976), Operation Crossbow (1965) og Den lengste dagen (1962). «Ordinære» krigsfilmer har ofte et mer heroisk preg enn drama-krigsfilmer.
Røverspråket

Røverspråket (Rorøvoverorsospoproråkoketot) er et kodespråk som fremfor alt brukes av barn.
Regelen for røverspråket er at man etter hver konsonant legger til bokstaven «o» og den samme konsonanten igjen. En setning som «Jeg heter Eivind» blir dermed «Joj-e-gog hoh-e-tot-e-ror Ei-vov-i-non-dod». Språket er enkelt å snakke, men vanskeligere å forstå.
Astrid Lindgrens romaner om mesterdetektiven Kalle Blomkvist gjorde røverspråket populært.
Kinas kommunistpartis 15. sentralkomité

Kinas kommunistpartis 15. sentralkomité hadde sesjon fra 1997 til 2002. Det ble avholdt syv plenarsesjoner i perioden.
Tviarbeid

Tviarbeid er et musikkalbum med Matpackers, utgitt i 1998. Dette er gruppas debutalbum.
Cuthbert

Etymologi

Navneleddet cuth har opprinnelse i gammelengelske cūþ, «kjent, berømt».
Navneleddet bert har opprinnelse i gammelengelske beorht og urgermanske *berhtaz, «lys». Den norrøne formen av navneleddet er bjartr.
Fijiansk dollar

Første dollar

Fiji utstedte papirsedler med benevnelse dollar og cent mellom 1867 og 1873. Dollaren hadde da lik verdi som den amerikanske sølvdollaren. Dollaren ble erstattet med britiske pund, kort tid før Fiji ble en britisk koloni.

Andre dollar

Dollaren ble introdusert for annen gang i 1969. Den erstattet fijianske pund med en ratio på 1 pund = 2 dollar. Både mynter og sedler innehadde portrett av dronning Elisabeth II, og bilder av kulturelle gjenstander fra Fiji, som tabuaen på 20-centmynten. Da den nye valutaen ble innført, ble det slått mynter i valøren 1, 2, 5, 10 og 20 cent, og sedlene hadde valøren 50 cent, samt 1, 2, 5, 10 og 20 dollar.
16. august 2005 annonserte Fijis finansminister Jone Kubuabola at kabinettet hadde godkjent introduksjonen av en 100-dollarseddel. Samtidig skulle 2-centmynten inndras, da kostnadene med å slå mynten oversteg myntens verdi. Han la til at portrettet av dronning Elisabeth fortsatt ville være å finne på samtlige sedler. Fiji ble republikk i 1987.
Leder av Fijis nasjonalbank, Savenaca Narube, annonserte 11. februar 2006 at det ville bli innført polymersedler, hvor kultur, handel, industri og mennesker ville være avbildet. De nye sedlene var av forskjellig størrelse og ble innført i 2007.
En ny serie mynter og sedler uten Elisabeth IIs portrett, men med motiver fra fijiansk flora, fauna og folkeliv, ble satt i sirkulasjon i januar 2013.
Lecanodiaspididae

Utseende

De voksne hunnene er flate, ovale insekter. Antennene er forholdsvis velutviklede, kjegleformede med flere ledd, mens beina er redusert til små, sklerotiserte plater. Sugesnabelen er 1- eller 2-leddet. Kroppen er dekket av et papiraktig voks-skjold, på farge gulhvitt til rødbrunt. Skjoldet har en opphøyd lengdekjøl i midten og 7-9 tverr-kjøler. Analåpningen sitter bakerst og er gjerne omgitt av en opphøyd kant.

Levevis

Denne familien lever for det meste på stamme og greiner av busker og løvtrær, sjelden på urter og ikke på gress. De bruker planter fra minst 67 ulike familier, flest arter finnes på erteblomstfamilien (Fabaceae), også en god del arter på planter i bøkefamilien (Fagaceae), myrtefamilien (Myrtaceae), morbærfamilien (Moraceae) og rutefamilien (Rutaceae). Hunnen utvikler seg gjennom tre nymfestadier, hannen gjennom fem. De har gjerne én generasjon per år og overvintrer som egg under morens skjold. Hanner finnes trolig hos de fleste artene.

Utbredelse

Familien forekommer i alle økosoner, med flest arter i Sørøst-Asia. I Europa finnes det bare én art i sør.
Løkkestikk

Løkkestikk er knuten med ABOK nr #1049 som danner en løkke som kan slåes på bukt, dvs. uten å ha tilgang til tauets ender.

Utforming

En begynner med å lage den øvre halvdel av en Trompetstikk for deretter å løfte det nedre halvdel og føre det nedover gjennom den etablerte øye. Håndteknikken er det samme som med pålestikk på en hånd. 
En annen måte er å slå en bukt rund øvre langpart for deretter å føre den nedover gjennom egen løkke.

Egenskaper

Den er stabil når dratt mot en retning (brukes som taustigestrinn), veldig lett å løsne, og ikke like sikker som førerløkke.
Viking Elektro-Group

Viking Elektro-Group er en norsk produsent og importør av elektromateriell og telekommunikasjonsutstyr, som antenner, radiolinjesystemer, flyradio, bredbåndsløsninger, kabel og opphengssystemer. Firmaets kunder er teleoperatører, bredbåndsutbyggere, Forsvaret og andre profesjonelle brukergrupper i industri- og offshorevirksomhet i Norden. Firmaet ble etablert i 1935, som et av de mange nye elektro-firmaer som så dagens lys under depresjonen i 1930-årene. Viking Elektro har hovedkontor i Oslo.
Gruppen består av to selskaper: Viking Elektro, som leverer elektrisk installasjonsmateriell og El-Tele produkter, og Viking Elektro-Telecom som markedsfører kommunikasjonsutstyr. Viking Elektro er registrert teleutstyrsleverandør, teleinstallatør og radioinstallatør.

Historie

Firmaet ble ifølge sin nettside etablert i 1935 og produserte til å begynne med ørevarmere, truger, elektromotorer og sikringsbokser. Viking Elektro har vært leverandør til Telenors infrastruktur i Norge med utstyr fra bl a NEC og Samsung.

Viking Elektro-Telecom AS

Viking Elektro-Telecom ble ifølge Brønnøysundregisteret stiftet i 1956. Firmaet het fram til år 2000 Viking Elektro AS. Firmaet er privateid. Daglig leder er per 2010 Ole-Juritz Røgeberg, og firmaet har ti ansatte.

Viking Elektro AS

Det nye Viking Elektro AS ble ifølge Proff.no stiftet i 2000, og er et heleid datterselskap av Viking Elektro-Telecom.
HMS «Gotland»

Bakgrunn

Etter at det svenske flygvapnet ble etablert som egen forsvarsgren 1. juli 1926 følte man i den svenske marinen en viss frykt for at de ville miste kontrollen over luftoperasjoner over havområdene. Samme år hadde en nemnd utnevnt av forsvarsministeren foreslått å bygge moderskip for sjøfly. Marinen bestemte seg for å følge forslaget så raskt som mulig og man kom frem til et design som var en hybrid mellom en krysser og et moderskip for sjøfly.

Beskrivelse

Hovedbestykningen bestod av seks Bofors M30 6" kanoner, fire av dem plassert i par i to elektrisk-hydrauliske tårn og to i hver sin kasematt på hver side av broen. Dette var den siste kjente gangen man bygde et krigsskip med kasematter. Egentlig skulle hun ha hatt tre tårn, men skroget viste seg å være for lite.
For luftvern hadde hun en 2×3" kanon, to enkle 3" kanoner og fire 25 mm kanoner. I tillegg var hun utstyrt med to triple 21" torpedorør. I 1937 hadde hun også fått en 2×25 mm luftvernkanon.
Hele akterdekket, som utgjorde en tredel av skipets lengde, var reservert for fly og hadde en dreibar katapult foran dekket og en kran for å bring flyene opp fra vannet igjen. på flydekket var det et system av skinner med små vogner som flyene kunne beveges over dekket på. HMS «Gotland» hadde en kapasitet på åtte fly, men vanligvis førte hun bare seks fly. Flygruppen bestod av britiskbygde Hawker Osprey sjøfly som ble levert fra 1934.

Ombygging 1943/44

I 1943/44 ble HMS «Gotland» bygget om til krysser uten flydekk. Katapult, kran og skinner ble fjernet og dekket ble utstyrt med fire Bofors M1936 2×40 mm og to 2×20 mm luftvernkanoner.

Ombygging 1955

I 1955 ble HMS «Gotland» ombygd og modernisert. De to 6" kanonene i kasemattene ble fjernet og alle 3" kanonene ble erstattet med M1948 40 mm kanoner som også erstattet de tidligere M1936 40 mm kanonene, også resten av de lette luftvernkanonene bortsett fra 2×25 mm kanonen ble byttet ut med 40 mm kanoner. Hun ble også utstyrt med et komplett radarsystem.

Operativ historie

De første årene av tjenesten til HMS «Gotland» var preget av treningstokt og havnebesøk verden over, noe som tok slutt med den andre verdenskrig. Krigen begrenset henne til svenske farvann, men hun gjorde seg bemerket da hun rapporterte en observasjon av det tyske slagskipet «Bismarck» i mai 1941 til de allierte.
I 1943 var flyene hennes foreldede og uten noen reell erstatning for disse, samt at man kunne oppnå samme dekning med landbaserte fly, fant man ut at hennes rolle som moderskip for sjøfly var utspilt og bestemte seg for å bygge henne om til en ren krysser med vekt på luftvern. I denne formen stod hun ferdig i april 1944.
I 1955 ble hun igjen modernisert, men allerede i 1956 ble hun satt i reserve og 1. juli 1960 ble hun tatt helt ut av tjeneste. 1. april 1963 ble hun solgt for opphugging.
Walt Fowler

Biografi

Fowler kommer fra en musikalsk familie, og han er sønn av universitetsprofessor og jazzinstruktør William L. Fowler og bror av musikerne Tom og Bruce Fowler. I en alder av seks fikk han sine første pianotimer, og åtte år gammel startet han med trompet. Han var først og fremst kjent på grunn av sine bidrag på album og turneer med Frank Zappa & the Mothers of Invention, som Roxy & Elsewhere og Unmitigated Audacity. Fra 1975 spilte han i familiebandet Fowler Brothers, som han ga ut to album med. I tillegg har han spilt med Billy Cobham (A Funky Thide of Sings), Johnny Guitar Watson, Buddy Rich og Ray Charles. På 1980-tallet spilte han med Brandon Fields og seinere med George Benson (1985-87). 
I 1988 arbeidet han igjen med Zappa, på albumet Broadway Hardway inkludert turne (og han var følgelig også med på livealbumene Make a Jazz Noise Here og The Best Band You Never Heard in Your Life). Så var han også med i gruppene til Diana Ross (1989-92) og Billy Childs (1990-1993). Med Zappa så vel som med Childs og Grandmothers var han flere ganger på Europaturne. Siden 2001 har han vært med i James Taylor's band, som også gjorde internasjonale turneer. Mellom 1975 og 2013, spilte han på 69 jazzalbum, som med Manhattan Transfer, Allan Holdsworth og Steve Gadd for eksempel. Han spiller også på album med Edgar Winter, Fishbone, Paula Abdul, Billy Childs, Banned from Utopia, Toto og Andy Summers. I tillegg har han komponert filmmusikk til Kamikaze Hearts av Julie Bashore og kortfilmen The Notice av Sonny Saito. Videre har han orkestrert musikk for en rekke spillefilmer.
Porselensfilter

Porselensfilter er en glasstrakt med innebygget filter av porselen med så fine porer at det må brukes vakuum eller trykk (trykkluft) for å få væsken gjennom. Slike brukes blant annet i apotek til filtrering av injeksjonsvæsker og øyendråper.
Meganeflus

Utseende

En middelsstor, lang og slank, brun trebukk. Antennene er omtrent så lange som kroppen, pronotum rundet, dekkvingene noe avsmalnende bakover med to tenner i spissen. Dekkvingene er gulbrune. Beina er middels lange, nokså slanke.

Levevis

Larvene lever i død ved, mest av løvtrær.

Utbredelse

Arten er kjent fra Mexico og Belize.
Jævla Jazzist Grete Stitz

Jævla Jazzist Grete Stitz er et musikkalbum med Jaga Jazzist, utgitt i 1996. Dette er bandets debutalbum.
Cyclommatus alagari

Utseende

En middelsstor til stor (hannen 30-65 millimeter lang), rødbrun, litt matt metallisk farget hjortebille. Arten er nokså variabel i størrelsen, hos hannen er kjevene forholdsvis større jo større hannen er (allometrisk vekst). Store hanner har kraftige, krumme mandibler med en innoverrettet tann litt innenfor midten. Mandiblene er sagtakkede ytterst i spissen, etter en liten, innoverrettet tann. Antennene er ganske lange og tynne, omtrent så lange som hodets bredde. Hodet er uten skarpe, opphøyde kjøler. Pronotum utvider seg forover. Dekkvingene er blanke uten synlig punktering. Beina er slanke, lårene rødlige.  Hunnen er mye mindre enn hannen, rødbrun med litt lysere dekkvinger, uten forstørrede kjever, i motsetning til hannen er kroppen tydelig og tett punktert.

Levevis

Larvene utvikler seg i råtne trestammer.

Utbredelse

Arten lever på øya Palawan i Filippinene.
Gilgal

Gilgal er et stedsnavn i oldtidens Israel som hovedsakelig viser til det første leirstedet til israelittene, i henhold til Josvas bok, da de kom til landet vest for Jordanelven. Gilgal forble byen som Josva ledet sine angrep på kanaanittene. Stedet ble en helligdom ved at tolv mann, en for hver av de israelittiske stemmene, bar hver sin stein fra Jordanelven og la disse i sirkel.
En del moderne forskere, blant annet Israel Finkelstein og Neil Asher Silberman, har argumentert for at dette er en etiologisk myte skapt av forfatteren av Josvas bok for å forklare hva som egentlig var en neolittisk steinsirkel. En eksisterende megalittisk steinsirkel som ligger på Golanhøyden, rundt 16 km øst for østkysten av Genesaretsjøen, har i dag det arabiske navnet Rujm el-Hiri eller Rogem Hiri, og heter גִּלְגַּל רְפָאִים, Gilgal Refā'īm, på hebraisk. Betydningen av det hebraiske navnet er «Åndenes hjul» hvor Refa'im betyr «ånder». Betydningen av Gilgal som «hjul» kommer fra det hebraiske verbet galal, å rulle noe på, unna, også i betydningen hjul.
Nevnte Gilgal med de bibelske tolv steinene skal ha vært lokalisert ved den østlige grensen av byen Jeriko. Stedet har blitt forsøksvis identifisert med Khirbet en-Nitleh, men dagens forskere anser Khirbet El Mafjir, som ligger rundt 2 km nordøst for oldtidens Jeriko som en bedre kandidat.

Andre steder med samme navn

Gilgal betyr bokstavelig avvelting, «og Herren sa til Josva: I dag har jeg veltet av dere skammen fra Egypt. – Siden har dette stedet vært kalt Gilgal like til denne dag».   Der det mulig at det var flere steder som ble kalt for Gilgal.
Det er nevnt et Gilgal i Femte Mosebok  som er beskrevet for å ha hatt Gerisimfjellet og Ebalfjellet foran seg. Dets lokalisering er betydningsfullt ettersom det bidrar til å fastsette betydningen av disse religiøst betydningsfulle fjellene.
Gilgal er også nevnt i Samuelsbøkene som et sted som var inkludert i Samuels årlige kretsløp og som stedet hvor han ga ofringer etter at Saul var blitt salvet til konge, og hvor Samuel fornyet Sauls kongeverdighet sammen med folket. Det er mulig at dette er ikke ment som et stedsnavn, men ganske enkelt var enda en gammel steinsirkel. Det er betydningsfullt at det åpenbart ble betraktet som et hellig sted i Bibelen framfor et hedensk et.
I Kongebøkene er et Gilgal nevnt som et sted hvor en gruppe profeter hørte til. Teksten hevder at Elia og Elisja kom herfra da de dro ned til Betel fra Gilgal. Det antyder at det var et sted i nærheten av Betel og således i et fjellrikt land, noe som er ganske forskjellig fra det stedet som er assosiert med Josva.
Innerloop Studios

Project I.G.I.

Project I.G.I. er et førstepersonsskytespill med et bredt utvalg av våpen. Spilleren tar kontroll over hovedpersonen David Llewellyn Jones, en tidligere soldat i spesialstyrken SAS og agent for I.G.I. (Institute for Geotactival Intelligence).

Vikingjarl

I 2004 ble prosjektet Vikingjarl startet opp, men prosjektet ble aldri fullført. Innerloop ble tildelt 1,2 millioner i støtte for utvikling av spillet av Statens Filmfond.